Merete Riisager (LA), 2014-01-16:
Nu behandler vi L 100 om muligheden for at oprette vuggestuer på de frie grundskoler.
Det er ikke ofte, at man som oppositionsparti behandler et lovforslag, som er fremsat på baggrund af et beslutningsforslag, man selv har fremsat.
Det er faktisk ikke sket før for undertegnede.
Det er sikkert sket før, men ikke for undertegnede, så det er en dejlig dag i dag.
Liberal Alliance fremsatte i 2012 et beslutningsforslag om forbedrede rammevilkår for de frie grundskoler, og i 2013 fremsatte vi også et beslutningsforslag om forbedrede rammevilkår sammen med Venstre, Konservative og Dansk Folkeparti, og der var således en meget stor borgerlig enighed om, at der skal være bedre rammevilkår for de frie grundskoler.
Det giver mere frihed til skolerne, til forældrene og ikke mindst til børnene.
De forældre, der ønsker at få deres børn i en friskole, og som også i deres eget private budget finder de penge, der skal til, selv om de allerede over skatten har betalt til folkeskolen, kan nu sætte deres yngste i vuggestuen samme sted, hvor den store går i skole, og det kan alt sammen give en bedre hverdag for familierne.
Det er positivt, at en rød regering kommer med sådan et lovforslag, der giver mere frihed til de frie grundskoler, men hvis jeg lige skal dryppe en lille smule malurt i bægeret, vil jeg sige, at denne frihedsrettighed, som vi behandler i dag, jo følges ad en generel nedskæringspolitik over for de frie grundskoler fra den her regerings side, hvor der fremadrettet bliver færre penge, som følger barnet, og der bliver skåret ned i tilskuddet.
Jeg kan ikke vide det, men jeg kan ikke lade være med at tænke, om der er sket en eller anden studehandel mellem Socialdemokratiet og De Radikale.
De Radikale taler tit om at få sat koblingsprocenten op, og Socialdemokratiet har måske lidt en tradition for at ville skære ned på de frie grundskoler.
Måske har De Radikale fået en lille frihed her for så at acceptere, at man skærer ned i koblingsprocenten.
Igen, jeg kan ikke vide det, men rationalet synes at være, at når nu folkeskolen har de problemer, den har, og der er mange forældre, der vælger de frie grundskoler, fordi kvaliteten generelt er højere på de frie grundskoler, jamen så kan man altid skære ned på de frie grundskoler for ligesom at forhindre nogle borgere i at gå den vej.
Igen: Hvis man spiller fodbold med Ronaldo og man ikke kan vinde, kan man altid binde hans snørebånd sammen.
Koblingsprocenten er nu 72 og nedsættes til 71 pct. af, hvad hvert barn i folkeskolen får med fra det offentlige, og det sker som nævnt, at politikere på venstrefløjen fører krig mod de frie grundskoler.
Det er lidt ligesom tidevandet.
Det er noget, man kan regne med kommer igen med jævne mellemrum.
Det vender tilbage, og når det sker, kommer der netop tit den løgn på bordet, at de frie grundskoler også får mange flere penge.
Det er jo selvfølgelig ikke rigtigt.
Som jeg lige nævnte, bliver der altså brugt meget færre offentlige kroner på de frie grundskoler end på folkeskolen.
Jeg vil i dag også bare nævne, at nedsættelsen af koblingsprocenten går ud over de familier, som har den vanskeligste økonomi.
De, der har den gode økonomi, vil stadig væk kunne tilvælge frie skoler og privatskoler, men det er altså dem, der ligger lige på grænsen, som det kan blive rigtig svært for.
Så er det også helt overordnet en rigtig dum idé at skære ned i koblingsprocenten, for stort set alle børn i Danmark skal jo i grundskolen, og det er som sagt billigere for det offentlige, når en familie vælger en friskole frem for en offentlig, og derfor kan jeg ikke se noget rationale bag det andet end en eller en form for misundelsesstrategi, når man skærer ned i koblingsprocenten.
Vi vil i Liberal Alliance derfor meget gerne arbejde os tilbage imod de 75 pct., så flere familier simpelt hen får et frit valg mellem en folkeskole og en friskole både for de små børn og de lidt større børn.
I forhold til de helt små børn viser undersøgelser jo også, at den frihed, der følger med, fører til mere tilfredshed.
Forældrene er generelt mere tilfredse med de frie pasningstilbud, end de er med de offentlige, og derfor skal flere familier have den her mulighed.
Tak for ordet.